<classify> WAZIRI wa Kilimo, Japhet Hasunga pichani, amesema katika sheria mpya ya kilimo watazingatia masuala ya kilimo hai kwa kuanzisha kurugenzi inayojitegemea kwa ajili ya kusimamia kilimo hicho nchini.Aidha, amesema katika sheria hiyo mbegu za asili zitalindwa kwa ajili ya usalama wa chakula na afya za Watanzania. Hasunga alisema hayo juzi wakati akifungua mkutano wa kitaifa wa kilimo hai wenye kaulimbiu Kufikia uhakika wa chakula, uboreshaji maisha, viwanda na utayari wa kuyakabili mabadiliko ya tabia nchi kupitia ubunifu wa kilimo hai, unaofanyika jijini hapa.Alisema sheria hiyo mpya inatarajiwa kukamilika kabla ya kumalizika kwa miaka mitano ya serikali ya awamu ya tano. Alisema kupitia mabadiliko ya sera ya mwaka 2013 na sheria ya kilimo, watazingatia masuala ya kilimo hai endelevu ili kukabiliana na ongezeko la watu huku ardhi ya kilimo ikipungua.Ulimwenguni kuna uhitaji mkubwa wa chakula kisicho na kemikali, hivyo serikali haipo nyuma kuandaa wananchi wake kuepuka matumizi ya kemikali.Hii inawezekana kwani, imebainika kuwa, dawa ya asili kukabiliana na wadudu waharibifu wa mazao inatengenezwa kwa zao la pareto ambalo Tanzania ni ya pili kwa kuzalisha duniani hivyo kuondokana na kemikali kwenye mazao, alisema.Alisema Tanzania ni nchi ya tatu duniani kwa kuendesha kilimo hai, zikiwamo Uganda, Ethiopia, Kenya na Jamhuri ya Kidemokrasia ya Congo DRC na kwamba sheria ya ushirika itakapotungwa nayo itazingatia kilimo hai ili kuwa endelevu na kuondokana na magonjwa yanayogharimu serikali fedha nyingi kutoka na kula vyakula vyenye kemikali.Mpaka sasa Tanzania ina hekta milioni 44 zinazofaa kwa kilimo lakini zinazotumika ni hekta milioni 10 tu, kuna nafasi ya kutekeleza kilimo hai kwa maeneo yaliyobaki, alisema Hasunga.  <topic>: KITAIFA 